JESUS SE PAD NA GLORIE (7DE SONDAG) – JESUS HET OPGESTAAN!
Die vroue kom net met sonop by die graf aan en vind dat die klip voor die ingang weggerol is en "'n Engel van die Here wat sê: 'Julle moet nie bang wees nie. Ek weet julle soek Jesus wat gekruisig is. Hy is nie hier nie, want Hy is uit die dood opgewek." Die graf was leeg en is vandag nog leeg! Dit was die graf met die kortste gebruiksrekord in die geskiedenis! Vir die wêreld was dit onmoontlik dat daardie stukkende liggaam van Vrydag, drie dae later op Sondag, weer lewendig kon word! Selfs die oorblywende elf dissipels het dit aanvanklik nie geglo nie (Luk. 24:11). Die vroue laat hulle egter nie van stryk bring nie, hulle sien die regte prentjie – die graf is leeg en Jesus het inderdaad opgestaan. Vir hulle is die leë graf nie net 'n bewys van Jesus se opstanding nie, dis 'n teken wat in geloof aangegryp moet word – Jesus het waarlik opgestaan, maar dit bly 'n geloofsaak by elke mens!
Daar is 'n direkte verband tussen die opstanding van Jesus en ons geloof! As Jesus in die graf gebly het, was Hy maar soos enige ander groot figuur in die verlede; net nog 'n held wat op die ou end maar gesterf het; nog 'n mens wat niemand iets van kan verwag nie want niemand kan iets ontvang van 'n dooie mens nie. Sonder die opstanding van Christus is ons geloof waardeloos, dan kan ons net sowel in Baäl, Buddha of Kersvader glo. Hoe kan 'n godsdiens leef as daardie godsdiens 'n dooie mens vereer? Daarom skryf Paulus baie duidelik: "En as Christus nie opgewek is nie, is ons prediking sonder inhoud en julle geloof ook sonder inhoud" (1 Kor. 15:14).
Ons vier vandag Paassondag, opstandingsdag, die dag waarop God, Jesus Christus uit die graf opgewek het en Hy leef! Die dag waaroor ons belydenis van ons geloof doen: Christus het opgestaan en deur Sy opstanding het Hy die dood oorwin. Stil-Saterdag word op Paassondag verbreek met die jubeling: Die Here leef! Die Leermeester het as Here opgestaan! Dit beteken dat Sy opstanding dien as 'n waarborg dat ons ook eendag uit die graf sal opstaan en vir ewig leef! Deur Jesus uit die dood op te wek, het God Christus se versoening vir ons sondes aanvaar en ons saam met Hom opgewek want "as ons nie opgewek is nie, is ons geloof waardeloos en is ons nog gevange in ons sondes" (1 Kor. 15:17).
Die opstanding van Jesus is nie iets wat net bely moet word nie of iets wat waarde het vir die toekoms nie. Dit is nie iets wat te make het met ons dood eendag nie, maar te make het met vandag, elke dag in ons lewens. God gee ons elke dag 'n tweede of selfs 'n derde en 'n vierde kans om in Sy teenwoordigheid te leef. Ons moet nie leef om eendag te sterf en weer opgewek te word nie, maar elke dag sterf in ons sonde, die ou mens begrawe en opstaan as 'n nuwe mens, wat in God se teenwoordigheid wil leef!
Die opstanding van Jesus Christus is die enigste, ware en onverdeelde basis waarop ons ons hoop kan bou. Niemand anders kan 'n beter fondament vir die lewe en die toekoms lê as wat God reeds gelê het nie: "Ons is ook die gebou van God. Volgens die genade wat God ons gegee het moet ons mooi kyk hoe ons verder op daardie fondament wat deur God reeds gelê is, Jesus Christus, bou" (1 Kor. 3:9b-11). Martyn Lloyd-Jones het dit beaam: "Alle stoflike dinge kry ewigheidswaarde omdat ons Here vir altyd opgestaan het!" As die opgestane Christus nie in ons leef nie of as die opgestane Jesus nie ons lewens verander het nie, help dit niks dat Hy opgestaan het nie!
Gebed: Jesus Christus, U wat die aarde teen die uitspansel gehang het, het nog eergister aan die kruis gehang. U wat die Koning van die wêreld is, het nog eergister 'n doringkroon gedra. U wat die berge in wolke klee, het nog eergister die bloedbevlekte kleed van spot gedra. U, die Bruidegom wat U kerkbruid gaan kom haal, is met spykers aan 'n houtkruis vasgenael. U, die Wonderseun van 'n maagd, is met 'n spies deurboor. Gister en eergister het ons nog U lyding en dood beween, maar dankie Vader, vandag kan ons juig oor Jesus Christus se opstanding! Amen. (Gebed effens aangepas van 'n Oosterse-Ortodokse Kerk Paaslied).